Um helgina er leikið til úrslita í þýsku bikarkeppninni í handbolta . Þórir Ólafsson og félagar hans í TuS N-LÜbbecke leika gegn heimamönnum í Hamburg kl. 13:15 í dag . Í hinni undanúrslitaviðureigninni mætast Gummersbach og Rein-Nechar Löwen . Sigurliðin úr þessum tveimur leikjum mætast svo í úrslitaleik á sunnudag . “ Þetta er í fyrsta sinn sem liðið kemst í fjögurra liða úrslit og það er stór draumur að rætast að komast hingað til Hamburg , ” sagði Þórir í samtali við sunnlenska.is “ Gengi okkar hefur verið þokkalegt undanfarið þó að okkur gangi erfiðlega að ná í stig á útivelli . En ég er í það minnsta ferskur , ” sagði Þórir léttur í lund , en hann er fyrirliði TuS N-Lübbecke . Þórir er langt í frá eini Íslendingurinn í Hamburg en Heiðmar Felixson er liðsfélagi hans . Róbert Gunnarsson leikur með Gummersbach gegn Rínarljónunum þeim Ólafi Stefánssyni , Snorra Steini Guðjónssyni og Guðjóni Val Sigurðssyni .